Reën dalk op pad ná honderde bid | Maroela Media
Mense het Saterdag in groepe by die Kougadamwal gebid vir reën. (Foto: Verskaf)
Inwoners van die Oos-Kaap is vol hoop dat dit binne die volgende week gaan reën nadat honderde mense Saterdag by die wal van die Kougadam naby Patensie saamgetrek het om te bid vir reën.
Dié dam is maar 4,8% vol. Daar is hierdie week aangekondig dat Dag Zero in dié streek op 1 Junie sal aanbreek indien dit nie voor daardie tyd behoorlik reën nie. Daarom is 'n biddag vir reën gereël.
"Ons het aanvanklik gedink 20 of 30 mense sou Saterdag opdaag; so ons was verras toe omtrent 330 mense Saterdag by die dam aankom," het Wikus Nel, een van die organiseerders, aan Maroela Media gesê. "Dit was wonderlik om te sien hoeveel mense, van alle ouderdomme en rasse, bereid was om die afstand te ry en God se aangesig te soek en te bid vir reën."
Nel sê volgens die weervoorspelling gaan dit reeds Maandag en Dinsdag reën. "Dag Zero wat nader kruip, is vir ons almal 'n baie groot uitdaging en ons almal het net weer besef ons hulp kom van God alleen en dat Hy groter is as hierdie probleem."
Volgens Nel het 'n paar leiers in die gemeenskap, onder wie 'n amptenaar van die Kouga-munisipaliteit, tydens Saterdag se geleentheid gebid. Angus Buchan het selfs 'n boodskap gestuur wat die organiseerders tydens die byeenkoms oor die luidsprekers gespeel het.
"Dit is so mooi hoe almal betrokke geraak het," sê Nel. "Ons hou nou ons oë na Bo gerig en sien uit na die reën wat gaan kom."
Daar is groot krag in gebed. Mag dit hierdie keer ook verhoor word. Bly biddend, God luister.
Gebed is ons enigste toekoms.
Bid, glo en vertrou in sy krag!
Ek self het die jaar besef dat GOD LEEF en dat gebede beantwoord kan word (as dit SY WIL is) daar het goeie goed in my lewe gebeur wat ek nie verdien het nie en GOD het deur SY GOEDHEID my net weer laat besef . . . SY GENADE is onbeskryflik GROOT!